**Informatīvais ziņojums**

**par nepieciešamajām telpām Latvijas Valsts prezidenta kancelejas un Veselības ministrijas vajadzībām**

Informatīvais ziņojums sagatavots pamatojoties uz Ministru prezidenta 2012.gada 17.februāra rezolūcijā Nr.111-1/19-IP doto uzdevumu, kurā noteikts izveidot darba grupu (izveidota ar Finanšu ministrijas 2012.gada 12.februāra rīkojuma Nr.98, kuru vada Finanšu ministrijas valsts sekretāre un tās sastāvā iekļauti Latvijas Valsts prezidenta kancelejas (turpmāk – Kanceleja), Valsts kancelejas, Veselības ministrijas un valsts akciju sabiedrības „Valsts nekustamie īpašumi” (turpmāk – Sabiedrība) pārstāvji (turpmāk – Darba grupa)), lai izstrādātu ekonomiski pamatotu risinājumu (rīcības plānu, kurš ietvertu laika un finanšu resursu plānojumu) Kancelejas pārcelšanai uz darbam piemērotām telpām Rīgas pils Priekšpils restaurācijas un rekonstrukcijas darbu laikā. Kā arī, lai rastu risinājumu Veselības ministrijas padotībā esošo Neatliekamo medicīnisko palīdzības dienestu (turpmāk – NMPD) nodrošinājumam ar darbam nepieciešamām telpām.

1. **Situācijas un problēmu raksturojums:**
2. **par Kancelejas pagaidu izvietošanu Rīgas pils Priekšpils restaurācijas un rekonstrukcijas darbu laikā;**

**[Vēsturiskais aspekts]**

Rīgas pils komplekss „Rīgas pils ansamblis ar bastiona fragmentiem” (Pils laukumā 3, Rīgā (nekustamā īpašuma kadastra Nr. 0100 008 0006)) (turpmāk – Rīgas pils) ir Valsts nozīmes arhitektūras piemineklis (aizsardzības Nr.6594) un tas atrodas Valsts nozīmes pilsētbūvniecības pieminekļa „Rīgas pilsētas vēsturiskais centrs” (Valsts aizsardzības Nr.7442) un UNESCO Pasaules kultūras un dabas mantojuma sarakstā iekļautajā Rīgas vēsturiskā centra daļā.

Rīgas pils komplekss veidojies ilgstošā laika posmā, nepārtraukti veicot pārbūves un piemērojot katra laika funkcionālajām prasībām. Sākotnēji pils būvēta kā nocietināts cietoksnis, turpmāko gadu simteņu laikā pils komplekss ieguvis pašreizējo veidolu, kas sastāv no viduslaiku Konventa daļas (Galvenā pils) un Priekšpils.

Pils kompleksa apjoma rādītāji:

* Zemesgabals – 13 401 m²;
* Ēku komplekss – 14 415,18 m².

**[Rīgas pils kompleksa tehniskā stāvokļa raksturojums]**

Pilnsabiedrības „Pils projekts” 2009.gada 20.aprīļa veiktajā tehniskās izpētes atzinumā sniegta detalizēta informācija par Rīgas pils kompleksa tehnisko stāvokli, kurā ir minēti šādi būtiski konstatējumi:

* grunts neviendabīguma un dažādo slodžu dēļ ēkai rodas nevienmērīga sēšanās;
* pamatnes un pamatu stāvoklis kopumā vērtējams kā neapmierinošs;
* pārsvarā visās telpās, kurās ilgākā laika posmā nav veikts kosmētiskais remonts, ir konstatējamas plaisas;
* viskritiskākā deformācijas situācija ir konstatēta Baltajā un Sarkanajā zālē ar tai pieguļošajām telpām, ZR korpusa piebūves sienās, sienās pie Zviedru erkera, ārsienās pie Ģerboņu zāles piebūves, Velvju zāles sienās, Trīszvaigžņu torņa sienās un to sajūgumu vietās ar ēkas sienām, Daugavas pusē Svētā Gara torņa sienā, Preses centra sienās, Priekšpils ziemeļu vārtu torņa sienās;
* izteiktas deformācijas ir vērojamas vietās, kur ēkai mainās stāvu skaits – torņi, kāpnes.

Tā kā Rīgas pils kompleksā dažādos laika posmos ir veikti remontdarbi, atsevišķu ēkas daļu tehniskais stāvoklis ir atšķirīgs. Nesošo konstrukciju tehniskais stāvoklis, izņemot pamatu, atsevišķu pārsegumu un nesošo sienu daļas, ir apmierinošas. Ēkas kopējais inženierkomunikāciju tehniskais stāvoklis vērtējams kā neapmierinošs.

Ēkas kopējais tehniskais nolietojums – dabas, klimatisko un laika faktoru ietekmē, kā arī neregulāro uzturēšanas darbu veikšanas ietekmē, ir noteikts 55%.

Pieminētajā atzinumā, papildus minētajiem konstatējumiem par ēkas esošo tehnisko stāvokli, ir sniegti ieteikumi situācijas uzlabošanai, sadalot tos konstruktīvās grupās – labiekārtojums, pamati, mūra sienas, kolonnas, pagraba pārsegums, starpstāvu sijveida pārsegumi, bēniņu pārsegumi, jumta konstrukcijas, noslēgtais balkons, transformatora apakšstacija, kāpnes, siltumsistēma, ventilācijas sistēma, ūdensapgāde un kanalizācija, u.c.

**[Kancelejas izmantotās telpas]**

Daļa no Rīgas pils kompleksa ir iznomāta, tostarp Kancelejai nomā nodotā Rīgas pils Priekšpils platība ir 3 373,48 m² (telpu sadalījums skat. 1.tabulā) un nomas maksa, ko Kanceleja maksā Sabiedrībai, mēnesī ir 2 934,93 lati bez PVN jeb gadā – 42 967,38 lati ar PVN.

Saskaņā ar Sabiedrības un Kancelejas 2008.gada 26.februārī noslēgto vienošanos par grozījumiem nekustamā īpašuma Pils laukumā 3, Rīgā 2002.gada 2.aprīļa telpu nomas līgumā Nr.1684 nekustamais īpašums Pils laukumā 3, Rīgā ir iznomāts līdz 2012.gada 31.decembrim.

Patlaban Kanceleja Rīgas pils telpas izmanto tikai darba kabinetiem un nelieliem reprezentatīviem pasākumiem (vidēji gadā 24 pasākumi). Lielāku pasākumu norisei Kanceleja telpas nomā no citām personām, tostarp telpas Rīgas domes valdījumā un sabiedrībai ar ierobežotu atbildību „Rīgas nami” (turpmāk – SIA „Rīgas nami”) pārvaldīšanā nodotajā nekustamajā īpašumā, t.i. Pasākumu centrā – Melngalvju nams Rātslaukums 7, Rīgā, kur vidēji gadā tiek organizēti 5 lielāka mēroga pasākumi un to aptuvenās izmaksas gadā sastāda 5 000 latus ar PVN.

Līdz ar to kopējās Kancelejas vidējās izmaksas gadā par telpu lietošanu sastāda 47 968 latus ar PVN.

1.tabula

|  |  |  |
| --- | --- | --- |
| **Nr.p.k.** | **Telpas nosaukums** | **Platība m²** |
| **2.stāvs kopā (reprezentācijas telpas):** | | **280,61** |
| 1. | Rīgas pils istaba; | 66,40 |
| 2. | Dorotejas istaba; | 22,34 |
| 3. | Ģerboņu zāle; | 119,21 |
| 4. | Zelta zāle; | 42,27 |
| 5. | Priekštelpa; | 26,31 |
| 6. | Erkers. | 4,08 |
| **3.stāvs kopā (reprezentācijas telpas):** | | **473,74** |
| 1. | Dzeltenais foajē; | 36,09 |
| 2. | Seno valdnieku zāle; | 55,14 |
| 3. | Sūtņu (vēstnieku) zāle; | 93,58 |
| 4. | Baltā zāle; | 222,87 |
| 5. | Zilais foajē; | 66,06 |
| **4.stāvs kopā (reprezentācijas telpas):** | | **600,22** |
| 1. | Svētku zāle. | 600,22\* |
| 1. **Pavisam kopā reprezentācijas telpas:** | | **1354,57** |
| 1. **Kancelejas izmantotā platība, t.sk. Valsts prezidenta darba kabinets, saloni, sekretāra kabinets, bibliotēka, kancelejas darba telpas, palīgtelpas, pagrabs:** | | **2018,91** |
| **Kopā Kancelejai iznomātā platība Rīgas pilī:** | | **3373,48** |

\*Svētku zāle ir avārijas stāvoklī un nav izmantojama.

**[Ministru kabineta lēmumos dotie uzdevumi un to izpildes gaita]**

Lai risinātu Rīgas pils kompleksa tehniskā stāvokļa problēmjautājumu, t.sk. tā ietvaros nodrošinātu Kanceleju ar darbam piemērotām telpām, Ministru kabinets ar 2006.gada 15.maija rīkojumu Nr.347 „Par programmu „Mantojums – 2018. Kultūras infrastruktūras uzlabošanas programma 2006.-2018.gadam” 1.punktu atbalstīja [programmu](http://polsis.mk.gov.lv/view.do?id=1968) „Mantojums – 2018. Kultūras infrastruktūras uzlabošanas programma 2006.–2018.gadam”, kurā Rīgas pils kompleksa restaurācijas un rekonstrukcija darbi tika noteikti kā vieni no Kultūras infrastruktūras uzlabošanas aktivitātēm.

Saskaņā ar Ministru kabineta 2010.gada 17.augusta sēdes protokollēmuma (prot. Nr.42 21.§) „Informatīvais ziņojums „Par turpmāko rīcību ar valsts akciju sabiedrības „Valsts nekustamie īpašumi” būvniecības projektiem”” (turpmāk – Ministru kabineta protokollēmums Nr.42) 2.1.apakšpunktu konceptuāli tika atbalstīts būvniecības projekts Rīgas pils restaurācija un rekonstrukcija Pils laukumā 3, Rīgā (būvniecības I kārta – Priekšpils nodrošināšana), vienlaicīgi nosakot Finanšu ministrijai (Sabiedrībai) šādus uzdevumus:

*„2.1.1. pēc Rīgas pils restaurācijas un rekonstrukcijas I kārtas (Priekšpils nodrošināšana) tehniskā projekta izstrādes trīs mēnešu laikā, bet ne vēlāk kā līdz 2010.gada 1.oktobrim, izvērtējot optimālāko būvniecības darbu finansēšanas modeli un saskaņojot ar Valsts prezidenta kanceleju, normatīvajos aktos noteiktā kārtībā iesniegt Ministru kabinetā rīkojuma projektu par Rīgas pils I kārtas (Priekšpils nodrošināšana) ietvaros restaurējamo un rekonstruējamo telpu provizoriskās nomas maksas, kas Valsts prezidenta kancelejai būs jāmaksā valsts akciju sabiedrībai „Valsts nekustamie īpašumi”, pārcelšanās un aprīkojumu iegādes izdevumu iekļaušanu likumprojekta „Par valsts budžetu 2011.gadam” ilgtermiņa saistībās, norādot būvniecības plānotos pabeigšanas un nomas līgumsaistību sākuma termiņus;”*

Izpildes gaita par 2.1.1.apakšpunktu [statuss – izpildīts]:

Pamatojoties uz minēto uzdevumu Finanšu ministrija (Sabiedrība), saskaņojot ar Kanceleju, sagatavoja un iesniedza izskatīšanai Ministru kabinetā rīkojuma projektu „Par finansējuma piešķiršanu Valsts prezidenta kancelejai Rīgas pils Priekšpils nomas maksas izdevumu segšanai”, kas tika izskatīts un pieņemts Ministru kabineta 2010.gada 30.novembra sēdē (prot. Nr.69 51.§), t.i., Ministru kabineta 2010.gada 6.decembra rīkojums Nr.702 „Par finansējuma piešķiršanu Rīgas pils Priekšpils projekta izdevumu segšanai”.

*„2.1.2. pēc šī protokollēmuma 2.1.1.apakšpunktā minētā Ministru kabineta rīkojuma pieņemšanas normatīvajos aktos noteiktā kārtībā veikt Rīgas pils restaurācijas un rekonstrukcijas I kārtas (Priekšpils nodrošināšana) darbus.* [statuss – procesā]*”*

Savukārt, ar Ministru kabineta 2010.gada 6.decembra rīkojumu Nr.702 „Par finansējuma piešķiršanu Rīgas pils Priekšpils projekta izdevumu segšanai” tika noteikti šādi ar būvniecību, kapitālieguldījumu segšanu un pagaidu telpu risinājumu saistīti uzdevumi:

*„1. Finanšu ministrijai likuma „Par valsts budžetu 2011.gadam” pielikumā paredzēt ilgtermiņa saistības:*

*1.1. Valsts prezidenta Kancelejai Rīgas pils Priekšpils Pils laukumā 3, Rīgā (nekustamā īpašuma kadastra Nr. 0100 008 0006) (turpmāk – Rīgas pils Priekšpils), nomas maksas izdevumu segšanai valsts akciju sabiedrībai „Valsts nekustamie īpašumi” – 2013.gadā 129 345 latus un turpmākajos gados 5 044 436 latus (no 2014.gada līdz 2032.gadam (ieskaitot) katru gadu 258 689 latus un 2033.gadā 129 345  latus);”*

*1.2. Finanšu ministrijai izdevumu segšanai, kas saistīti ar kapitālieguldījumiem Rīgas pils Priekšpils būvniecībā, un pārcelšanās izdevumu segšanai valsts akciju sabiedrībai „Valsts nekustamie īpašumi" – 19 646 585 latus (no 2014.gada līdz 2016.gadam (ieskaitot) katru gadu 6 548 862 latus).*

Izpildes gaita par 1.punktu [statuss – izpildīts]:

Likumā „Par valsts budžetu 2011.gadam” un šobrīd likumā „Par valsts budžetu 2012.gadam” Finanšu ministrijas un Kancelejas budžeta sadaļās ir paredzēti finanšu resursi ilgtermiņa saistībās atbilstoši minētā Ministru kabineta rīkojumā noteiktajiem apmēriem.

*„2. Finanšu ministrijai (valsts akciju sabiedrībai „Valsts nekustamie īpašumi”) nodrošināt Rīgas pils Priekšpils restaurācijas un rekonstrukcijas darbu pabeigšanu līdz 2013.gada 30.jūnijam, nosakot, ka plānotais nomas līguma sākuma termiņš ir 2013.gada 1.jūlijs*.”

Izpildes gaita [statuss – procesā]:

Starp Sabiedrību un pilnsabiedrību „Pils Projekts” 2009.gada 20.janvārī tika noslēgts līgums Nr.09-09/2 par Rīgas pils Priekšpils (būvniecības I kārta) restaurācijas un rekonstrukcijas skiču un tehniskā projekta izstrādi un būvniecības autora uzraudzību. Skiču un tehniskais projekts ir izstrādāts un tehniskais projekts 2010.gada 3.decembrī noteiktā kārtībā saskaņots Rīgas domes Pilsētas attīstības departamenta Rīgas pilsētas Būvvaldē.

*„3. Rīgas pils Priekšpils restaurācijas un rekonstrukcijas darbu laikā Valsts prezidenta Kanceleju izvietot pagaidu telpās. Finanšu ministrijai (valsts akciju sabiedrībai „Valsts nekustamie īpašumi”) un Valsts prezidenta Kancelejai noslēgt attiecīgu vienošanos.”*

Izpildes gaita [statuss – procesā, šobrīd pamata problēmu jautājums Rīgas pils Priekšpils restaurācijas un rekonstrukcijas darbu uzsākšanai]:

Uz Rīgas pils Priekšpils restaurācijas un rekonstrukcijas laiku Kancelejai tika plānots nodot nomā nekustamo īpašumu Raiņa bulvārī 7, Rīgā, kas līdz 2011.gada 31.augustam bija iznomāts Amerikas Savienoto Valstu vēstniecībai Latvijā, kas tika arī norādīts Ministru kabineta 2010.gada 6.decembra rīkojumu Nr.702 „Par finansējuma piešķiršanu Rīgas pils Priekšpils projekta izdevumu segšanai” sākotnējās ietekmes novērtējuma ziņojumā (anotācijā).

**[Problēmu raksturojums]**

Papildus Ministru kabineta 2010.gada 6.decembra rīkojuma Nr.702 „Par finansējuma piešķiršanu Rīgas pils Priekšpils projekta izdevumu segšanai” sākotnējās ietekmes novērtējuma ziņojumā (anotācijā) minētajam par Kancelejas pagaidu izvietošanu nekustamajā īpašumā Raiņa bulvārī 7, Rīgā, Sabiedrības ar 2011.gada 26.jūlija vēstuli Nr.09/9883 atkārtoti izteica lūgumu Kancelejai sniegt viedokli par sākotnēji plānoto ieceri uz Rīgas pils Priekšpils restaurācijas un rekonstrukcijas darbu laiku pārcelties uz nekustamo īpašumu Raiņa bulvārī 7, Rīgā.

Kanceleja pēc atkārtota minētā īpašuma apskates ar 2011.gada 30.decembra atbildes vēstuli Nr.3366 informēja Sabiedrību, ka papildus iepriekš tikšanās reizēs secinātajam un Rīgas pils atjaunošanas padomes sēdes protokolā fiksētajam, ēkas pielāgošanai Kancelejas darbības specifikai nepieciešami ievērojami kapitālieguldījumi un laiks darbu veikšanai, līdz ar to Kanceleja neatbalsta Sabiedrības piedāvājumu, jo arī reprezentāciju vajadzībām papildus būtu jānomā telpas no citām personām.

Bez tam, Sabiedrības būvniecības speciālisti, izvērtējot ēkas Raiņa bulvārī 7, Rīgā tehnisko stāvokli secinājuši, ka nepieciešamais laiks tās pielāgošanai Kancelejas darbības specifikai ir aptuveni 24 mēneši, un, ņemot vērā Sabiedrības plānotos Rīgas pils Priekšpils restaurācijas un rekonstrukcijas darbu uzsākšanas termiņus, t.i. 2012.gada septembra mēnesī, secināms, ka šajā termiņā nav iespējams nodrošināt ēkas remontu, Kancelejas pārcelšanos un Rīgas pils Priekšpils restaurācijas un rekonstrukcijas darbu uzsākšanu.

**Ņemot vērā minēto un to, ka Rīgas pils Priekšpils restaurācijas un rekonstrukcijas darbu uzsākšanas un ekspluatācijā nodošanas termiņu ievērošanas būtiskais priekšnosacījums ir Rīgas pils Priekšpils Kancelejas lietošanā esošo telpu atbrīvošana, šobrīd steidzami ir nepieciešams izvērtēt citus risinājuma variantus, kas saistīti ar Kancelejas pārcelšanu uz darbam piemērotām telpām (risinājuma varianti un to izvērtējums skat. šī informatīvā ziņojuma 2.sadaļā).**

Kā viens no risinājuma variantiem, kas pēc Kancelejas un Rīgas domes pārstāvju sarunām tika izteikts no SIA „Rīgas nami” puses (2012.gada 10.februāra vēstule Nr.RN-12-63-nd „Par telpu nomas piedāvājumu”), ir Kancelejai nomāt telpas Melngalvju nama ēku kompleksā, t.i.:

* Rīgā Rātslaukums 5 (būves kadastra apzīmējums 0100 001 0083 001), Rātslaukums 6 (būves kadastra apzīmējums 0100 001 0081 001), Rātslaukums 7 (būves kadastra apzīmējums 0100 001 0082 001), ar kopējo platību 3 685 m2 (precizētā platība);
* piedāvātā nomas maksa mēnesī ir 1,60 lati bez PVN par 1 m2 platības, kas kopā mēnesī ir 5 896 lati bez PVN jeb 86 317,44 lati gadā ar PVN.

Minētās telpas Kanceleja jau šobrīd regulāri iznomā dažādu lielu mērogu pasākumu organizēšanai, kā arī tās funkcionāli spēj nodrošināt vienkopus telpas reprezentatīvām, darba un drošības vajadzībām, ko Kanceleja ar 2012.gada 14.marta vēstuli Nr.799 „Par informācijas sniegšanu” ir apliecinājusi Finanšu ministrijai, akcentējot, ka no telpu funkcionālās atbilstības, telpu pielāgošanas laika un kopējo izmaksu viedokļa Melngalvju nama ēku kompleksa iznomāšana ir visoptimālākais risinājuma variants.

**Bet svarīgi ir akcentēt, ka:**

* **minētais SIA „Rīgas nami” priekšlikums ir izteikts ar būtisku nosacījumu, ka iespējamais piedāvājums Kancelejai nomāt visu Melngalvju nama ēku kompleksu pilnā apjomā tiks nodrošināts, ja Ministru kabinets normatīvajos aktos noteiktā kārtībā Rīgas pilsētas pašvaldībai nodos nekustamo īpašumu Riharda Vāgnera ielā 3, Rīgā (kadastra Nr.0100002071), kas būtu nepieciešams Rīgas domes Īpašuma departamenta darbinieku izvietošanai, lai nodrošinātu darbības funkcionalitāti un vienotu, kompleksu atrašanās vietu Vecrīgas teritorijā Riharda Vāgnera ielā;**
* **minētais nekustamais īpašums Riharda Vāgnera ielā 3, Rīgā (kadastra Nr.0100002071) ir ieguldīts Sabiedrības pamatkapitālā un par to Rīgas dome ar saviem lēmumiem jau iepriekš bija izteikusi vēlmi bez atlīdzības pārņemt pašvaldības īpašumā, lai nodrošinātu nekustamo īpašumu maiņu starp Rīgas pilsētas pašvaldību un valsti Veselības ministrijas padotībā esošā NMPD funkcijas nodrošināšanai (detalizēti skat. zemāk 1.2.punktu).**

1. **par Veselības ministrijas un tās padotībā esošo iestāžu vajadzībām nepieciešamajiem nekustamajiem īpašumiem;**

**[Vēsturiskais aspekts]**

Ar Ministru kabineta 2009.gada 27.janvāra noteikumiem Nr.93 „Grozījumi Ministru kabineta 2004.gada 13.aprīļa noteikumos Nr.286 „Veselības ministrijas nolikums”” ir noteikts, ka Veselības ministrijas padotībā ir NMPD.

Ar Ministru prezidenta:

* 2009.gada 19.septembra rezolūciju Nr.90/SAN-1639/18016 veselības ministrei, finanšu ministram un reģionālās attīstības un pašvaldību lietu ministram tika lūgts kopīgi sadarbībā ar Rīgas domi turpināt darbu, lai rastu valsts un pašvaldības interesēm atbilstīgākos nekustamo īpašumu pārņemšanas variantus. Sarunās ar Rīgas domi īpaši tika lūgts, atkārtoti izvērtēt iespēju nekustamos īpašumus Duntes ielā 8, Rīgā, Nīcgales ielā 7, Rīgā un Anniņmuižas bulvārī 89, Rīgā nodot valstij bez atlīdzības.
* 2011.gada 30.jūnija rezolūciju Nr.90/TA-378/8601 ir dots uzdevums iepazīties ar Rīgas domes 2011.gada 21.jūnija vēstuli Nr.1-26/RD-11-2205nd, ar kuru Rīgas dome lūdz Latvijas valsti bez nosacījumiem un atlīdzības nodot pašvaldībai valstij piederošos nekustamos īpašumus Rīgā, Riharda Vāgnera ielā 3 un Kronvalda bulvārī 6, iesniedzot attiecīgus priekšlikumus izskatīšanai Ministru kabineta sēdē.

Laika posmā līdz minētajai Ministru prezidenta 2011.gada 30.jūnija rezolūcijai Nr.90/TA-378/8601 notikušas vairākas Sabiedrības un Rīgas domes pārstāvju tikšanās, apsekoti vairāki nekustamie īpašumi. 2010.gada 3.jūnijā notika Finanšu ministrijas valsts sekretāra M.Bičevska tikšanās ar Rīgas domes vadošajām amatpersonām, Pilsētas īpašuma komitejas priekšsēdētāju A.Ameriku, Rīgas domes Īpašuma departamenta direktoru K.Kavacu un Rīgas domes Īpašuma departamenta direktora vietnieku O.Burovu. Ilgstošu sarunu gaitā Sabiedrība izteica vairākus nekustamo īpašumu maiņas piedāvājumu variantus, kā arī argumentēja iemeslus, kuru dēļ uzskatīja par nelietderīgu atsevišķu īpašumu nodošanu pašvaldībai. Rīgas domes amatpersonas vairākkārt mainīja viedokli pārņemamo nekustamo īpašumu saraksta veidošanā.

Rīgas dome 2010.gada 24.augustā ir pieņēmusi lēmumu Nr.1835 „Par Rīgas pilsētas pašvaldības nekustamo īpašumu nodošanu Latvijas valsts īpašumā un Latvijas valsts nekustamo īpašumu pārņemšanu Rīgas pilsētas pašvaldības īpašumā bez atlīdzības” (ar 2011.gada 30.augusta grozījumiem Nr.3541) saskaņā ar kuru, tika lemts par nekustamo īpašumu Rīgā, Riharda Vāgnera ielā 3 un Kronvalda bulvārī 6 pārņemšanu pašvaldības īpašumā, kā arī pašvaldībai piederošo nekustamo īpašumu Rīgā, Duntes ielā 8, Nīcgales ielā 7, Anniņmuižas bulvārī 89, nodošanu valstij bez atlīdzības NMPD funkciju nodrošināšanai.

Izpildot ar Ministru prezidenta 2011.gada 30.jūnija rezolūciju Nr.90/TA-378/8601 doto uzdevumu, tika sagatavots Ministru kabineta rīkojuma projekts „Par nekustamo īpašumu nodošanu Rīgas pilsētas pašvaldības īpašumā un Rīgas pilsētas nekustamo īpašumu pārņemšanu valsts īpašumā” (turpmāk – Rīkojuma projekts), kas paredzēja vairākas secīgas darbības un uzdevumus, lai veiktu nekustamo īpašumu apmaiņu starp Rīgas domi un valsti:

* Finanšu ministrijai, kā Sabiedrības valsts kapitāla daļu (akciju) turētājai, nodrošināt, ka normatīvajos aktos noteiktajā kārtībā tiek pieņemts Sabiedrības akcionāru sapulces lēmums par Sabiedrības pamatkapitāla samazināšanu, izslēdzot no Sabiedrības pamatkapitāla divus nekustamos īpašumus;
* Finanšu ministrijai no Sabiedrības pamatkapitāla izslēgtos nekustamos īpašumus saskaņā ar Publiskas personas mantas atsavināšanas likuma 43.pantu nodot bez atlīdzības Rīgas pilsētas pašvaldības īpašumā pašvaldības autonomu funkciju realizācijai;
* Rīgas pilsētai piederošos nekustamos īpašumus saskaņā ar Publiskas personas mantas atsavināšanas likuma 43.pantu bez atlīdzības pārņemt valsts īpašumā.

Saskaņošanas procesā Ekonomikas ministrija (par īpašumu nodošanas nosacījumiem un ieguldījumu atmaksu), Tieslietu ministrija (par tiesību akta projekta neatbilstību spēkā esošajām tiesību normām) un Latvijas Pašvaldību savienība (par atsaucēm uz likuma „Par pašvaldībām” papildus pantiem) izteica iebildumus pēc būtības. Ņemot vērā Tieslietu ministrijas izteiktos iebildumus, Rīkojuma projekts tika precizēts atbilstoši Publiskas personas mantas atsavināšanas likuma 42.panta 2.2 daļā noteiktajam ar nosaukumu citā redakcijā – „Par Rīgas pilsētas nekustamo īpašumu pārņemšanu valsts īpašumā”, kas paredz:

* saskaņā ar Publiskas personas mantas atsavināšanas likuma 42.panta 2.2 daļu un 43.pantu pārņemt valsts īpašumā un nodot Veselības ministrijas valdījumā nekustamos īpašumus;
* izmantot tos Veselības ministrijas funkciju nodrošināšanai.

**[Problēmu raksturojums]**

**Rīkojuma projektu atbalstīja Ekonomikas ministrija. Par Rīkojuma projektu iebildumus izteikusi gan Tieslietu ministrija, gan Latvijas Pašvaldību savienība un saskaņošanas procesā vienošanās netika panākta. Latvijas Pašvaldību savienība neatbalstīja projekta tālāko virzību pēc būtības, jo uzskata, ka medicīniskās palīdzības funkcija nekad nav nodota pašvaldībai, savukārt Tieslietu ministrija uzskata, ka Rīgas domei ir jāpieņem lēmums par objektu nodošanu valstij medicīniskās palīdzības funkcijas realizēšanai, neprasot pretī īpašumus no valsts, kas ir iebildumi ar pretējiem viedokļiem.**

**Tā kā Rīkojuma projekta saskaņošanas procesā vienošanās netika panākta, Ministru kabinets ar 2012.gada 24.janvāra sēdes protokollēmuma (prot.Nr.5 32.§) 1.punktu noteica uzdevumu Veselības ministrijai turpināt risināt jautājumu par nekustamiem īpašumiem NMPD funkcijas realizācijai, t.i.:**

*„1. Ņemot vērā Veselības ministrijas sniegto informāciju, ka neatliekamās medicīniskās palīdzības funkcijas nodošana pašvaldībai ir notikusi, Veselības ministrijai sagatavot un veselības ministrei nosūtīt lūgumu Rīgas domei pieņemt lēmumu, kas pamatots ar Publiskas personas mantas atsavināšanas likuma 42.panta 22.daļu un 43.pantu, par valstij nepieciešamo nekustamo īpašumu Duntes ielā 8, Rīgā (nekustamā īpašuma kadastra Nr.0100 017 0147), Nīcgales ielā bez numura, Rīgā (nekustamā īpašuma kadastra Nr.0100 070 0927) un Anniņmuižas bulvārī 89, Rīgā (nekustamā īpašuma kadastra Nr.0100 093 0684) nodošanu valstij bez atlīdzības neatliekamās medicīniskās palīdzības funkcijas realizācijai.*

*„2. Veselības ministrijai pēc Rīgas domes atbildes saņemšanas iesniegt attiecīgu informāciju Ministru kabinetā jautājuma izskatīšanas turpināšanai.”*

**Izpildot augstāk minēto uzdevumu Veselības ministrija ar 2012.gada 22.februāra vēstuli Nr.01-14/873 izteica lūgumu Rīgas domei pieņemt attiecīgu lēmumu saistībā ar minēto nekustamo īpašumu nodošanu valstij bez atlīdzības un sniegt atbildi līdz 2012.gada 1.maijam.**

**[Juridiskais skaidrojums]**

Ar 2011.gada 1.augustu stājās spēkā grozījumi Publiskas personas mantas atsavināšanas likumā, ar kuriem ir papildināts likuma 42.pants ar 22.daļu šādā redakcijā:

*„(22) Ja atvasinātas publiskas personas funkcija tiek nodota valstij vai citai atvasinātai publiskai personai, atvasinātas publiskas personas pienākums ir ar funkcijas nodošanas brīdi valsts vai attiecīgās atvasinātas publiskas personas īpašumā bez atlīdzības nodot funkcijas izpildes nodrošināšanai izmantoto nekustamo īpašumu, izņemot biroja ēkas, ja valsts vai atvasināta publiska persona to pieprasa. Ja nodotais nekustamais īpašums vairs netiek izmantots attiecīgās funkcijas veikšanai, atvasināta publiska persona savā īpašumā esošo nekustamo īpašumu bez atlīdzības nodod atpakaļ otrai atvasinātai publiskai personai, ja otra atvasināta publiska persona to pieprasa.”*

Tiesību normas intertemporālā piemērojamība paredz, ka publiskajās tiesībās jaunā tiesību norma parasti ir piemērojama tiem apstākļiem, kuri radušies pirms, bet turpinās pēc jaunās tiesību normas spēkā stāšanās (ievadītiem jeb turpinātiem apstākļiem), respektīvi, jaunajai tiesību normai ir tūlītējs spēks.

Publiskajās tiesībās ir atļauts viss, tas, kas ir noteikts ar tiesību normām. Ne valstij, ne pašvaldībai kā publisko tiesību subjektiem nav rīcības brīvības, jo no minētā secināms, ka šobrīd pēc spēkā esošām tiesību normām Rīgas pašvaldībai, nododot neatliekamās medicīniskās palīdzības funkciju valstij, jānodod arī šīs funkcijas īstenošanai nepieciešamais nekustamais īpašums, ja valsts to pieprasa.

Publiskas personas mantas atsavināšanas likuma (turpmāk – Likums) 43.pants nosaka, ka šā likuma 42.pantā minētajos gadījumos lēmumu par publiskas personas mantas nodošanu īpašumā bez atlīdzības pieņem šā likuma 5. un 6.pantā minētās institūcijas (amatpersonas). Tātad saskaņā ar Likuma 5.panta pirmo daļu atļauju atsavināt Rīgas pašvaldības nekustamo īpašumu dod Rīgas dome. Rīgas dome ar 2010.gada 24.augusta lēmuma Nr.1835 „Par Rīgas pilsētas pašvaldības nekustamo īpašumu nodošanu Latvijas valsts īpašumā un Latvijas valsts nekustamo īpašumu pārņemšanu Rīgas pilsētas pašvaldības īpašumā bez atlīdzības” 1.punktu ir nolēmusi „nodot bez atlīdzības Latvijas valstij īpašumā Rīgas pilsētas pašvaldībai piederošos šādus nekustamos īpašumus, ja valsts piekrīt nodot Rīgas pilsētas pašvaldībai īpašumā bez atlīdzības 2.punktā minētos nekustamos īpašumus.” Minētais lēmums pamatots ar Publiskas personas mantas atsavināšanas likuma 42.panta otro daļu.

Vēršam uzmanību uz to, ka Rīgas domes 2010.gada 24.augusta lēmuma Nr.1835 „Par Rīgas pilsētas pašvaldības nekustamo īpašumu nodošanu Latvijas valsts īpašumā un Latvijas valsts nekustamo īpašumu pārņemšanu Rīgas pilsētas pašvaldības īpašumā bez atlīdzības” 1.punkts satur nosacījumu, ka Rīgas pašvaldība nodos tai piederošos nekustamos īpašumus valsts īpašumā tikai tad, ja valsts piekritīs nodot Rīgas pašvaldības īpašumā valstij piederošus nekustamos īpašumus (Rīgā, Riharda Vāgnera ielā 3 un Kronvalda bulvārī 6).

Ministru kabineta rīkojuma projekts paredzēja Rīgas pilsētai piederošos nekustamos īpašumus saskaņā ar Publiskas personas mantas atsavināšanas likuma 42.panta 22.daļu un 43.pantu nodot bez atlīdzības valsts īpašumā neatliekamās medicīniskās palīdzības funkciju izpildei.

Papildus informējam, ka pirms nekustamā īpašuma Duntes ielā 8, Rīgā (nekustamā īpašuma kadastra Nr.0100 017 0147) ierakstīšanas zemesgrāmatā uz Sabiedrības vārda, bet, ja iespējams, līdz maiņas līguma noslēgšanai, ir jāveic šā nekustamā īpašuma reālā sadale, lai no Sabiedrībai nododamā nekustamā īpašuma Duntes ielā 8, Rīgā, atdalītu attiecīgo zemesgabala daļu, kas saskaņā ar Rīgas domes saistošajiem noteikumiem atrodas ielu teritorijā, jo tā saskaņā ar likuma „Par valsts un pašvaldību zemes īpašuma tiesībām un  to nostiprināšanu zemesgrāmatās” 3.pantu un likuma „Par pašvaldībām” 15.pantu ir saglabājama pašvaldības īpašumā.

***Rezumējums:***

1. ***Rīgas pils Priekšpils restaurācijas un rekonstrukcijas darbu uzsākšanas un ekspluatācijā nodošanas termiņu ievērošanas būtiskais priekšnosacījums ir Rīgas pils Priekšpils Kancelejas lietošanā esošo telpu atbrīvošana, līdz ar to šobrīd steidzami ir nepieciešams izvērtēt citus Kancelejas pagaidu telpu risinājuma variantus, jo Kanceleja par neatbilstošu uzskata sākotnēji paredzēto nekustamo īpašumu Raiņa bulvārī 7, Rīgā;***
2. ***Kancelejas atbalstītais piedāvājums ir SIA „Rīgas nami” izteiktais priekšlikums, t.i. nomāt telpas Melngalvju nama ēku kompleksā, kurā funkcionāli vienkopus var nodrošināt telpas reprezentatīvām, darba un drošības vajadzībām, kā arī no funkcionālās atbilstības, telpu pielāgošanas laika un kopējo izmaksu viedokļa ir visoptimālākais risinājuma variants;***
3. ***Savukārt, minētais SIA „Rīgas nami” priekšlikums ir izteikts ar būtisku nosacījumu, ka iespējamais piedāvājums Kancelejai nomāt visu Melngalvju nama ēku kompleksu pilnā apjomā tiks nodrošināts, ja Ministru kabinets normatīvajos aktos noteiktā kārtībā Rīgas pilsētas pašvaldībai tiktu nodots nekustamais īpašums Riharda Vāgnera ielā 3, Rīgā (kadastra Nr.0100002071), kas būtu nepieciešams Rīgas domes Īpašuma departamenta darbinieku izvietošanai, lai nodrošinātu Rīgas domes Īpašumu departamenta darbības funkcionalitāti un vienotu, kompleksu atrašanās vietu Vecrīgas teritorijā Riharda Vāgnera ielā;***
4. ***Minēties nekustamais īpašums Riharda Vāgnera ielā 3, Rīgā (kadastra Nr.0100002071) ir ieguldīts Sabiedrības pamatkapitālā un par to Rīgas dome ar saviem lēmumiem jau iepriekš bija izteikusi vēlmi bez atlīdzības pārņemt pašvaldības īpašumā, lai nodrošinātu nekustamo īpašumu maiņu starp Rīgas pilsētas pašvaldību un valsti Veselības ministrijas padotība esošā NMPD funkciju nodrošināšanai;***
5. ***Rīgas dome laika periodā no 1998.gada ir ieguldījusi nekustamā īpašumā Duntes ielā 8, Rīgā, remontā finanšu līdzekļus 1,4 miljonu apmērā, uzskatot, ka minētais nekustamais īpašums nav nododams bez atlīdzības.***
6. **Kancelejas pārcelšanai uz darbam piemērotām telpām Rīgas pils Priekšpils restaurācijas un rekonstrukcijas darbu laikā piedāvātie risinājuma varianti:**

Darba grupas izvirzītie pamata kritēriji Kancelejas pagaidu telpu risinājumu variantu ietvaros noteikto nekustamo īpašumu izvērtēšanai:

* Telpu funkcionālā atbilstība;
* Finansiālais izdevīgums (ietekme uz valsts budžetu izvērtējums);
* Risinājuma variantu īstenošanas termiņi;
* Iespējas atrisināt citus saistītus jautājumus.

**I risinājuma variants:**

**Kancelejas pagaidu izvietošana Pasākumu centra – Melngalvju nama ēku kompleksa telpās;**

**[Pamata informācija par nekustamo īpašumu]**

1. Nekustamā īpašuma statuss (īpašumu tiesības): Nekustamais īpašums reģistrēts uz Rīgas pilsētas pašvaldības vārda un nodots SIA „Rīgas nami” pārvaldīšanā;
2. Adrese: Rīgā, Rātslaukums 5 (būves kadastra apzīmējums 0100 001 0083 001), Rātslaukums 6 (būves kadastra apzīmējums 0100 001 0081 001), Rātslaukums 7 (būves kadastra apzīmējums 0100 001 0082 001).

**[Telpu funkcionālā atbilstība]**

1. Iznomāšanai piedāvātā platība: 3 685 m2 (skatīt 2.tabulu);
2. Telpu nodrošinājums (nomas objekta struktūra):

* ir iespējams nodrošināt telpas reprezentatīvām vajadzībām – 543 m2;
* ir iespējams nodrošināt telpas Valsts prezidenta apsardzes vajadzībām – 350 m2;
* ir iespējams nodrošināt telpas Valsts prezidenta un Kancelejas darba vajadzībām – 2 792 m2.

2.tabula

|  |  |  |  |  |
| --- | --- | --- | --- | --- |
| **Nr.**  **p.k.** | **Telpu platība** | **Kopā:** | **Kanceleja** | **Aizsardzības ministrija\*** |
| 1. | Jaunā iznomājamā platība (m2): | 3 685,00 | 3 335,00 | 350,00 |
| 2. | Esošā iznomātā platība (m2): | 3 831,76 | 3 373,48 | 458,28 |

*\*Aizsardzības ministrijas Militārā policija.*

1. Tehniskais stāvoklis (t.sk. ir vai nav nepieciešami papildus kapitālieguldījumi tā uzlabošanai): Tehniskais stāvoklis ir ļoti labs un nav nepieciešami papildu kapitālieguldījumi tā uzlabošanai;
2. Telpu pielāgošana (ir vai nav nepieciešams veikt telpu pielāgošanas darbus): Ir nepieciešams veikt telpu pielāgošanas darbus atbilstoši Kancelejas un Valsts prezidenta drošības prasībām;

**[Finansiālais izdevīgums – ietekmes uz valsts budžetu izvērtējums]**

1. Provizoriskie Kancelejas un Aizsardzības ministrijas (Militārās policijas) pagaidu telpu, kā arī Militārās policijas telpu Rīgas pils Priekšpils restaurācijas un rekonstrukcijas laikā (samazinātā apmērā), nomas maksas izdevumi pārskata periodā kopā: **230 059 lati** (skat. 3.tabulu 3. un 11.kolonu kopā);
2. Valsts budžetā paredzētie finanšu resursi esošo izdevumu segšanai (t.i. nomas maksas, t.sk. telpu nomai atsevišķu reprezentatīvu pasākumu nodrošināšanai, un Kancelejas bāzes ietvaros pārdalāmie finanšu resursi), kas novirzāmi Kancelejas un Militārās policijas pagaidu telpu izdevumu segšanai, pārskata periodā kopā: **230 059 lati** (skat. 3.tabulu 7. un 15.kolonu kopā);
3. Finansiālā ietekme uz budžetu kopā pārskata periodā: **Kancelejai un Aizsardzības ministrijai (Militārai policijai) papildu budžeta līdzekļi nav nepieciešami** (skatīt 3.tabulas 6. un 14.kolonu);

3.tabula

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Nr. p.k.** | **Pārskata periods (gads)** | **Kanceleja** | | | | | | | | **Aizsardzības ministrija\*** | | | | | |
| **Plānotie izdevumi (gadā ar PVN)** | | | **Ietekme uz valsts budžetu (+ / -)** | **Esošie finanšu resursi (gadā ar PVN)** | | | | **Plānotie izdevumi (gadā ar PVN)** | | | **Ietekme uz valsts budžetu (+ / -)** | **Esošie finanšu resursi (gadā ar PVN)** | |
| **Kopā:** | **Nomas maksa par pagaidu telpām** | **Reprez. telpu**  **nomas maksa** | **Kopā:** | **Nomas maksa par Pils telpām** | **Cits finanšu avots, t.sk., iekšējo**  **izmaksu ekonomija (rezerve)** | **Reprez. telpu**  **nomas maksa** | **Kopā:** | **Nomas maksa par pagaidu telpām** | **Nomas maksa par Pils telpām** | **Kopā:** | **Nomas maksa par Pils telpām** |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** | **13** | **14** | **15** | **16** |
| 1 | 2012 | **32 549,60** | 32 549,60 | 0,00 | 0,00 | **32 549,60** | 17 903,05 | 12 646,55 | 2 000,00 | **4 556,70** | 3 416,00 | 1 140,70 | 0,00 | **4 556,70** | 4 556,70 |
| 2 | 2013 | **78 119,04** | 78 119,04 | 0,00 | 0,00 | **78 119,04** | 42 967,32 | 30 151,72 | 5 000,00 | **10 936,08** | 8 198,40 | 2 737,68 | 0,00 | **10 936,08** | 10 936,08 |
| 3 | 2014 | **78 119,04** | 78 119,04 | 0,00 | 0,00 | **78 119,04** | 42 967,32 | 30 151,72 | 5 000,00 | **10 936,08** | 8 198,40 | 2 737,68 | 0,00 | **10 936,08** | 10 936,08 |
| 4 | 2015 | **13 019,84** | 13 019,84 | 0,00 | 0,00 | **13 019,84** | 7 161,22 | 4 858,62 | 1 000,00 | **1 822,68** | 1 366,40 | 456,28 | 0,00 | **1 822,68** | 1 822,68 |
| **KOPĀ:** | | **201 807,52** | **201 807,52** | **0,00** | **0,00** | **201 807,52** | **110 998,91** | **77 808,61** | **13 000,00** | **28 251,54** | **21 179,20** | **7 072,34** | **0,00** | **28 251,54** | **28 251,54** |

*\*Aizsardzības ministrijas Militārā policija.*

1. Pārcelšanās izdevumi: 15 000 lati (budžetā paredzētie izdevumi 25 000 lati, kas tiks segti Sabiedrībai no budžetā paredzētajiem līdzekļiem, finanšu līdzekļu ekonomija 10 000 lati);
2. Izdevumi telpu pielāgošanai Valsts prezidenta drošības un Kancelejas darba prasībām: 95 000 lati (budžetā paredzētie izdevumi 110 250 lati, kas tiks segti Sabiedrībai no budžetā paredzētajiem līdzekļiem, finanšu līdzekļu ekonomija 15 250 lati).

**[Iespējas atrisināt citus saistītus jautājumus]**

1. Ņemot vērā to, ka nekustamais īpašums Riharda Vāgnera ielā 3, Rīgā (nekustamā īpašuma kadastra Nr.0100002071) ir Sabiedrības īpašums un tas ir nepieciešams Rīgas domes funkciju nodrošināšanai, tad Rīgas dome atbilstoši Sabiedrības vajadzībām nepieciešamā nekustamā īpašuma atsavināšanas likuma 3.pantam var ierosināt tā atsavināšanu un, pamatojoties uz Publiskas personas mantas atsavināšanas likuma 38.pantu, kas nosaka, ka publiskas personas nekustamo īpašumu var mainīt pret līdzvērtīgu nekustamo īpašumu, kas nepieciešams publiskas personas funkciju izpildes nodrošināšanai, veikt maiņas darījumu, mainot Rīgas pilsētai piederošo nekustamo īpašumu Klostera ielā 7, Rīgā (nekustamā īpašuma kadastra Nr.0100 008 0162) un Duntes ielā 8, Rīgā (nekustamā īpašuma kadastra Nr.0100 017 0147) pret Sabiedrībai piederošo nekustamo īpašumu Riharda Vāgnera ielā 3, Rīgā (nekustamā īpašuma kadastra Nr.0100 002 0071);
2. Tiek nodoti bez atlīdzības valstij Veselības ministrijas valdījumā Rīgas domei piederošie nekustamie īpašumi Nīcgales ielā 7, Rīgā un Anniņmuižas bulvārī 89, Rīgā, NMPD funkciju nodrošināšanai.

**[Risinājuma varianta izvērtējums]**

1. Pozitīvie aspekti:

* Kanceleja tiek nodrošināta uz Rīgas pils Priekšpils restaurācijas un rekonstrukcijas laiku ar atbilstošām telpām vienā ēku kompleksā un var iespējami īsākā termiņā pārcelties uz pagaidu telpām;
* Iespējami īsākā termiņā uzsākt Ministru kabineta 2010.gada 6.decembra rīkojumā Nr.702 „Par finansējuma piešķiršanu Rīgas pils Priekšpils projekta izdevumu segšanai” noteiktā uzdevuma izpildi – Finanšu ministrijai (Sabiedrībai) veikt Rīgas pils Priekšpils restaurācijas un rekonstrukcijas darbus, tādejādi nodrošinot Kanceleju ar piemērotām telpām 2015.gadā, kad Latvija kļūs par Eiropas Savienības prezidējošo valsti;
* Atrisināts Veselības ministrijas (NMPD) nekustamo īpašumu jautājums;
* Tiek veikta valsts un pašvaldības vajadzībām atbilstīgāko īpašumu pārņemšana;
* Finansiāli izdevīgākais risinājums (ar vismazāko finansiālo ietekmi uz budžetu);
* Finanšu līdzekļu ekonomija 25 250 lati (valsts budžetā plānotie izdevumi, kas saistīti ar kapitālieguldījumu Rīgas pils Priekšpils būvniecībā segšanai Sabiedrībai);
* Saskaņā ar AS „BDO” 2012.gada 19.marta vēstuli Rīgas domei ir secināts, ka maiņas darījuma rezultātā maināmie nekustamie īpašumi ir adekvāti maiņas objekti (skat. pielikumā);
* Iespējams reprezentatīvās telpas īslaicīgi iznomāt citām personām, kad Kancelejai tās nav nepieciešamas, tādējādi pastāv iespēja samazināt nomas maksas apmēru par telpu izmantošanu Kancelejai.

1. Negatīvie aspekti:

* Iespējamas nelielas Sabiedrības naudas plūsmas izmaiņas.

**[Risinājuma varianti īstenošanas termiņi un darbības soļi]**

Pēc Ministru kabineta lēmuma par šī informatīvā ziņojuma I risinājuma varianta atbalstīšanu saistībā ar Kancelejas nodrošināšanu ar darbam piemērotām telpām Rīgas pils Priekšpils restaurācijas un rekonstrukcijas darbu laikā, ir nosakāmi šādi tālākie rīcības soļi:

1. Finanšu ministrijas un Veselības ministrijas kopīga vēstule Rīgas domei (2012.gada aprīlis);
2. Nekustamo īpašumu vērtēšana nekustamā īpašuma maiņas nodrošināšanai un Rīgas domes lēmumi par nekustamo īpašumu maiņu un nekustamā īpašumu nodošanu Veselības ministrijai atbilstoši Rīgas domes normatīvajiem aktiem (līdz 2012.gada 1.jūnijam);
3. Sabiedrības akcionāra lēmums par nekustamo īpašumu maiņu (2012.gada jūnijs);
4. Nekustamo īpašumu maiņas līgums starp Sabiedrību un Rīgas domi (2012.gada jūnijs);
5. Nekustamo īpašumu pārņemšana (2012.gada jūnijs – jūlijs).

**II risinājuma variants:**

**Kancelejas pagaidu izvietošana nekustamajā īpašumā Raiņa bulvārī 7, Rīgā (kas līdz 2011.gada 31.augustam bija iznomāts Amerikas Savienoto Valstu vēstniecībai Latvijā);**

**[Pamata informācija par nekustamo īpašumu]**

1. Nekustamā īpašuma statuss (īpašumu tiesības): Finanšu ministrijas valdījumā Sabiedrības pārvaldīšanā;
2. Adrese: Raiņa bulvārī 7, Rīgā(būves kadastra apzīmējums 0100 009 0016 001);

**[Telpu funkcionālā atbilstība]**

1. Iznomāšanai piedāvātā platība: 2 205 m2 (skatīt 4.tabulu);

4.tabula

|  |  |  |  |  |
| --- | --- | --- | --- | --- |
| **Nr.**  **p.k.** | **Telpu platība** | **Kopā:** | **Kanceleja** | **Aizsardzības ministrija\*** |
| 1. | Jaunā iznomājamā platība (m2): | 2 205,00 | 1 855,00 | 350,00 |
| 2. | Esošā iznomātā platība (m2): | 3 831,76 | 3 373,48 | 458,28 |

*\*Aizsardzības ministrijas Militārā policija.*

1. Telpu nodrošinājums (nomas objekta struktūra):

* nav iespējams nodrošināt telpas reprezentatīvām vajadzībām;
* ir iespējams nodrošināt telpas Valsts prezidenta apsardzes vajadzībām;
* ir iespējams nodrošināt telpas Valsts prezidenta un Kancelejas darba vajadzībām;

1. Tehniskais stāvoklis (t.sk. ir vai nav nepieciešami papildus kapitālieguldījumi tā uzlabošanai): Tehniskais stāvoklis daļēji apmierinošs, ir nepieciešami papildu liela apmēra kapitālieguldījumi tā uzlabošanai;
2. Telpu pielāgošana (ir vai nav nepieciešams veikt telpu pielāgošanas darbus): Ir nepieciešami liela apmēra kapitālieguldījumi telpu pielāgošanai Valsts prezidenta un Kancelejas, kā arī Valsts prezidenta drošībās prasību vajadzībām;

**[Finansiālais izdevīgums – ietekmes uz valsts budžetu izvērtējums]**

1. Provizoriskie Kancelejas un Militārās policijas pagaidu telpu, kā arī Militārās policijas telpu Rīgas pils Priekšpils restaurācijas un rekonstrukcijas laikā (samazinātā apmērā), nomas maksas izdevumi pārskata periodā kopā: **981 000 lati** (skat. 5.tabulu 3. un 11.kolonu kopā);
2. Valsts budžetā paredzētie finanšu resursi esošo izdevumu segšanai (t.i. nomas maksas, t.sk. telpu nomai atsevišķu reprezentatīvu pasākumu nodrošināšanai, un Kancelejas bāzes ietvaros pārdalāmie finanšu resursi), kas novirzāmi Kancelejas un Militārās policijas pagaidu telpu izdevumu segšanai, pārskata periodā kopā: **230 059 lati** (skat. 5.tabulu 7. un 15.kolonu kopā);
3. Finansiālā ietekme uz budžetu kopā pārskata periodā: **Kancelejai un Aizsardzības ministrijai papildu budžeta līdzekļi būs nepieciešami (-) 750 941 latu apmērā** (skatīt 5.tabulu 6. un 14.kolonu kopā);

5.tabula

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Nr. p.k.** | **Pārskata periods (gads)** | **Kanceleja** | | | | | | | | **Aizsardzības ministrija\*** | | | | | |
| **Plānotie izdevumi (gadā ar PVN)** | | | **Ietekme uz valsts budžetu (+ / -)** | **Esošie finanšu resursi (gadā ar PVN)** | | | | **Plānotie izdevumi (gadā ar PVN)** | | | **Ietekme uz valsts budžetu (+ / -)** | **Esošie finanšu resursi (gadā ar PVN)** | |
| **Kopā:** | **Nomas maksa par pagaidu telpām** | **Reprez. telpu**  **nomas maksa** | **Kopā:** | **Nomas maksa par Pils telpām** | **Cits finanšu avots, t.sk., iekšējo**  **izmaksu ekonomija (rezerve)** | **Reprez. telpu**  **nomas maksa** | **Kopā:** | **Nomas maksa par pagaidu telpām** | **Nomas maksa par Pils telpām** | **Kopā:** | **Nomas maksa par Pils telpām** |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** | **13** | **14** | **15** | **16** |
| 1 | 2012 | 133 183,75 | 126 183,75 | 7 000,00 | -100 634,15 | 32 549,60 | 17 903,05 | 12 646,55 | 2 000,00 | 24 945,25 | 23 804,55 | 1 140,70 | -20 388,55 | 4 556,70 | 4 556,70 |
| 2 | 2013 | 319 841,00 | 302 841,00 | 17 000,00 | -241 721,96 | 78 119,04 | 42 967,32 | 30 151,72 | 5 000,00 | 59 868,60 | 57 130,92 | 2 737,68 | -48 932,52 | 10 936,08 | 10 936,08 |
| 3 | 2014 | 319 841,00 | 302 841,00 | 17 000,00 | -241 721,96 | 78 119,04 | 42 967,32 | 30 151,72 | 5 000,00 | 59 868,60 | 57 130,92 | 2 737,68 | -48 932,52 | 10 936,08 | 10 936,08 |
| 4 | 2015 | 53 473,50 | 50 473,50 | 3 000,00 | -40 453,66 | 13 019,84 | 7 161,22 | 4 858,62 | 1 000,00 | 9 978,10 | 9 521,82 | 456,28 | -8 155,42 | 1 822,68 | 1 822,68 |
| **KOPĀ:** | | **826 339,25** | **782 339,25** | **44 000,00** | **-624 531,73** | **201 807,52** | **110 998,91** | **77 808,61** | **13 000,00** | **154 660,55** | **147 588,21** | **7 072,34** | **-126 409,01** | **28 251,54** | **28 251,54** |

*\*Aizsardzības ministrijas Militārā policija.*

1. Pārcelšanās izdevumi (tiks segti Sabiedrībai no budžetā paredzētajiem līdzekļiem): 25 000 lati;
2. Papildus nepieciešamie izdevumi telpu pielāgošanai – rekonstrukcijai: 2 500 000 lati, atskaitot budžetā paredzētos izdevumus 110 250 latu apmērā, kas tiks segti Sabiedrībai no budžetā paredzētajiem līdzekļiem.

**[Risinājuma varianta izvērtējums]**

1. Pozitīvie aspekti:

* Sakārtots un nodots lietošanā (minimālā noma) valsts nekustamais īpašums, kas ilgstoši rezervēts valsts vajadzībām, tādējādi samazinās Sabiedrības zaudējumi nekustamā īpašuma pārvaldīšanai;
* Pēc Kancelejas pagaidu izvietošanas nekustamajā īpašumā, ar nelieliem pielāgojumiem, nekustamais īpašums sagatavojams un nododams nomas lietošanā citām valsts pārvaldes iestādēm;

1. Negatīvie aspekti:

* Kanceleja nevar nekavējoši pārcelties uz pagaidu darba telpām;
* Tiks kavēts Ministru kabineta 2010.gada 6.decembra rīkojumā Nr.702 „Par finansējuma piešķiršanu Rīgas pils Priekšpils projekta izdevumu segšanai” noteiktais uzdevums Finanšu ministrijai (Sabiedrībai) veikt Rīgas pils Priekšpils restaurācijas un rekonstrukcijas darbus;
* Kanceleja netiks nodrošināta ar piemērotām reprezentācijas telpām 2015.gadā, kad Latvija kļūs par Eiropas Savienības prezidējošo valsti;
* Būvniecības izmaksu indeksācijas risks.

**III risinājuma variants:**

**Kancelejas pagaidu izvietošana nekustamajā īpašumā Valsts prezidenta vasaras rezidencē – Zigfrīda Meierovica prospektā 31, Jūrmalā;**

**[Pamata informācija par nekustamo īpašumu]**

1. Nekustamā īpašuma statuss (īpašumu tiesības): Finanšu ministrijas valdījumā Sabiedrības pārvaldīšanā;
2. Adrese: Zigfrīda Meierovica prospektā 31, Jūrmalā (nekustamā īpašuma kadastra Nr.1300 010 1720).

|  |  |  |  |  |  |  |  |
| --- | --- | --- | --- | --- | --- | --- | --- |
| **1.** | **Zemes vienības platība:** | | **15 738,00** | **m2** | **Iznomāšanas status:** | | |
| **Ir iznomāts (m2):** | | **Nav iznomājams (m2)** |
| **2.** | **Būves (/ju) kopējā lietderīgā platība:** | |  |  | **Kanceleja** | **MP** |
| 2.1 | 1300-010-1720-001 | Administratīvā / dienesta ēka; | 1 195,90 | m2 | 1 195,90 |  |  |
| 2.2 | 1300-010-1720-002 | Saimniecības ēka; | 99,70 | m2 |  | 56,5 | 43,20 |
| 2.3 | 1300-010-1720-003 | Garāža; | 54,00 | m2 | 54,00 |  |  |
| 2.4 | 1300-010-1720-004 | Sargu māja; | 32,50 | m2 |  | 32,5 |  |
| 2.5 | 1300-010-1720-005 | Atpūtas namiņš; | 34,20 | m2 | 34,20 |  |  |
| 2.6 | 1300-010-1720-006 | Šķūnis; | 27,60 | m2 | 27,60 |  |  |
| **Kopā:** | | | **1 443,90** | **m2** | **1 311,70** | **89,00** | **43,20** |

**[Telpu funkcionālā atbilstība]**

1. Iznomāšanai piedāvātā platība: 1 311,7 m2;
2. Telpu nodrošinājums (nomas objekta struktūra):

* nav iespējams nodrošināt telpas reprezentatīvām vajadzībām;
* ir iespējams nodrošināt telpas Valsts prezidenta apsardzes vajadzībām;
* nekustamais īpašums nav paredzēts biroja vajadzībām, līdz ar to administratīvai ēkai jāveic būtiska pārplānošana;

1. Tehniskais stāvoklis (t.sk. ir vai nav nepieciešami papildus kapitālieguldījumi tā uzlabošanai): Tehniskais stāvoklis labs, ir nepieciešami papildu liela apmēra kapitālieguldījumi tā pārplānošanai par biroja telpām un pēc tam nomas līguma termiņa izbeigšanās telpas atkārtoti pielāgojamas Valsts prezidenta rezidences vajadzībām;
2. Telpu pielāgošana (ir vai nav nepieciešams veikt telpu pielāgošanas darbus): Ir nepieciešami liela apmēra kapitālieguldījumi telpu pielāgošanai Valsts prezidenta un Kancelejas, kā arī Valsts prezidenta drošības prasību vajadzībām.

**[Finansiālais izdevīguma un risinājuma varianta izvērtējums]**

Ņemot vērā to, ka:

1. Telpu pielāgošanai papildus nepieciešamie izdevumi varētu sastādīt ap 1 miljonu latu (budžetā paredzētie izdevumi 110 250 lati, kas tiks segti Sabiedrībai no budžetā paredzētajiem līdzekļiem) un atkārtotai telpu pielāgošanai Valsts prezidenta rezidences vajadzībām izmaksas plānojamas līdzīgā apmērā;
2. Kancelejai būs nepieciešams nomāt papildu reprezentācijas telpas, kas iespējams varētu atrasties Rīgā;
3. Nekustamais īpašums atrodas Jūrmalā, kas radītu loģistikas izmaksu palielinājumu Kancelejai un visām pārējām valsts institūcijām;
4. Kanceleja nevar nekavējoši pārcelties uz pagaidu darba telpām;
5. Tiks kavēts Ministru kabineta 2010.gada 6.decembra rīkojumā Nr.702 „Par finansējuma piešķiršanu Rīgas pils Priekšpils projekta izdevumu segšanai” noteiktais uzdevums Finanšu ministrijai (Sabiedrībai) veikt Rīgas pils Priekšpils restaurācijas un rekonstrukcijas darbus;
6. Kanceleja netiks nodrošināta ar piemērotām reprezentācijas telpām 2015.gadā, kad Latvija kļūs par Eiropas Savienības prezidējošo valsti;
7. Iespējams būvniecības izmaksu indeksācijas risks,

III risinājuma variants ir uzskatāms par finansiāli neizdevīgāko variantu salīdzinājumā ar I un II variantiem, līdz ar to turpmāk detalizēti nav skatāms.

1. **Priekšlikumi turpmākai rīcībai:**

Ņemot vērā iepriekš minēto, kā arī, lai nodrošinātu:

* Rīgas pils Priekšpils restaurācijas un rekonstrukcijas darbu uzsākšanas un ekspluatācijā nodošanas termiņu ievērošanu;
* Valsts prezidenta un Kancelejas pārcelšanos uz pagaidu telpām Rīgas pils Priekšpils restaurācijas un rekonstrukcijas darbu laikā;
* Kanceleju ar piemērotām reprezentācijas telpām 2015.gadā, kad Latvija kļūs par Eiropas Savienības prezidējošo valsti;
* Rīgas domes (Īpašuma departamenta) funkciju nodrošināšanai nepieciešamā nekustamā īpašuma Vāgnera ielā 3, Rīgā pārņemšanu no Sabiedrības;
* Sabiedrības nepieciešamā nekustamā īpašuma Klosteru ielā 7, Rīgā pārņemšanu no Rīgas pilsētas pašvaldības;
* nekustamā īpašuma Duntes ielā 8, Rīgā pārņemšanu sabiedrības īpašumā nodošanai lietošanā Veselības ministrijai;
* Veselības ministrijas padotība esošā NMPD funkcijas nodrošināšanai nepieciešamo nekustamo īpašumu Rīgā, Nīcgales ielā 7, Anniņmuižas bulvārī 89 pārņemšanu no Rīgas pilsētas pašvaldības,

**Darba grupa ierosina izvērtēt šādus priekšlikumus turpmākai rīcībai:**

* 1. Atbalstīt Finanšu ministrijas iesniegtā informatīvā ziņojuma „Informatīvais ziņojums par nepieciešamajām telpām Latvijas Valsts prezidenta kancelejas un Veselības ministrijas vajadzībām” piedāvāto I risinājuma variantu.
  2. Finanšu ministrijai sadarbībā ar Veselības ministriju sagatavot lūgumu Rīgas Domei:

1. pieņemt lēmumu, kas pamatots ar Publiskas personas mantas atsavināšanas likuma 38. pantu, par Rīgas pilsētas pašvaldībai piederošā nekustamā īpašuma Klostera ielā 7, Rīgā (nekustamā īpašuma kadastra Nr.0100 008 0162) un nekustamā īpašuma Duntes ielā 8, Rīgā (nekustamā īpašuma kadastra Nr.0100 017 0147), no kura atdalīta zemesgabala daļa, kas saskaņā ar Rīgas domes saistošajiem noteikumiem atrodas ielu teritorijā, maiņu pret valsts akciju sabiedrībai „Valsts nekustamie īpašumi” piederošo nekustamo īpašumu Riharda Vāgnera ielā 3, Rīgā (nekustamā īpašuma kadastra Nr.0100 002 0071);
2. pieņemt lēmumu, kas pamatots ar Publiskas personas mantas atsavināšanas likuma 42.panta 22.daļu un 43.pantu, par valstij nepieciešamo nekustamo īpašumu Nīcgales ielā 7, Rīgā (nekustamā īpašuma kadastra Nr.0100 070 0927) un Anniņmuižas bulvārī 89, Rīgā (nekustamā īpašuma kadastra Nr.0100 093 0684) nodošanu valstij bez atlīdzības neatliekamās medicīniskās palīdzības funkcijas realizācijai.
   1. Veselības ministrijai pēc Rīgas domes lēmuma saņemšanas pārņemt 2.2. apakšpunktā minētos nekustamos īpašumus un normatīvajos aktos noteiktā kārtībā ierakstīt zemesgrāmatā uz valsts vārda Veselības ministrijas personā.
   2. Finanšu ministrijai:
3. pēc Rīgas domes lēmuma saņemšanas, kā Sabiedrības kapitāldaļu turētājai pieņemt lēmumus informatīvā ziņojuma I risinājuma varianta realizēšanai;
4. pēc līguma noslēgšanas par Valsts prezidenta un Kancelejas pārcelšanos uz pagaidu telpām normatīvajos aktos noteiktā kārtībā iesniegt Ministru kabinetā tiesība aktu par Rīgas pils Priekšpils restaurācijas un rekonstrukcijas darbu būvniecības termiņa aktualizāciju.
   1. Latvijas Valsts prezidenta kanceleja un Aizsardzības ministrija (Militārā policija) Rīgas pils Priekšpils restaurācijas un rekonstrukcijas darbu laikā pagaidu telpu nomas un komunālo maksājumu izdevumus sedz valsts budžetā paredzēto finanšu resursu ietvaros.
   2. Atzīt par aktualitāti zaudējušu Ministru kabineta 2012.gada 24.janvāra sēdes protokollēmumu (prot.Nr.5 32.§) „Rīkojuma projekts „Par Rīgas pilsētas nekustamo īpašumu pārņemšanu valsts īpašumā” un rīkojuma projekts ”Par nekustamo īpašumu nodošanu Rīgas pilsētas pašvaldības īpašumā un Rīgas pilsētas nekustamo īpašumu pārņemšanu valsts īpašumā””.

Pielikumā:

1. AS „BDO” 2012.gada 19.marta vēstules „Par Rīgas pašvaldībai un VAS „Valsts nekustamie īpašumi” piederošu īpašumu vērtības salīdzināšanu” kopija uz 1 lapas;
2. Latvijas Valsts prezidenta kancelejas 2012.gada 22.marta vēstules Nr.13dv „Par Valsts prezidenta darba telpām” (informācija ar lietojuma ierobežojumu „DIENESTA VAJADZĪBĀM”) kopija uz 2 lapām.

Finanšu ministrs A.Vilks

2012.04.02. 15:20

6296

G.Kosojs

67024941, [gunars.kosojs@vni.lv](mailto:gunars.kosojs@vni.lv)